Document ID: 32006R1467

32006R1467
L 274/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1467/2006 НА КОМИСИЯТА
от 4 октомври 2006 година
за изменение на приложение II към Регламент (ЕО) № 998/2003 на Европейския парламент и на Съвета по отношение на списъка със страни и територии
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално членове 10 и 19 от него,
като има предвид, че:
(1)
Регламент (ЕО) № 998/2003 установява ветеринарно-санитарните изисквания, прилагани спрямо придвижванията на домашни любимци и правилата относно проверките на тези придвижвания.
(2)
Регламент (ЕО) № 998/2003 постановява, че списък с третите страни, от които придвижванията на домашни любимци към Общността могат да бъдат разрешени, доколкото са изпълнени определени условия, трябва да бъде установен в част В от приложение II към посочения регламент.
(3)
Списъкът, установен в част В от приложение II към Регламент (ЕО) № 998/2003 включва трети страни и територии, незасегнати от бяс, и трети страни и територии, за които се счета, че рискът от внасяне на бяс в Общността вследствие на придвижвания от тези трети страни и територии не е по-висок от риска, свързван с придвижванията между държавите-членки.
(4)
От информацията, съобщена от Обединеното кралство за Британски Вирджински острови, става ясно, че рискът от внасяне на бяс в Общността вследствие на придвижванията на домашни любимци от тези територии не е по-висок от риска, свързван с придвижванията на домашни любимци между държавите-членки или от трети страни, които вече са вписани в списъка от Регламент (ЕО) № 998/2003. Британските Вирджински острови следователно трябва да фигурират в списъка в част В от приложение II към Регламент (ЕО) № 998/2003.
(5)
С оглед постигане на яснота на общностното законодателство е уместно списъкът със страни и територии, установен в приложение II към Регламент (ЕО) № 998/2003, да бъде изцяло заменен.
(6)
Регламент (ЕО) № 998/2003 следва съответно да се измени.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 998/2003 се заменя с текста в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 октомври 2006 година.

Labels: 0
8
5
6